Nouse, aurinko!
Täällä on niin tunkkaista,
 täällä on niin ahdistavaa...

 Maa kumisee routaisena askeltemme alla.
 Ilma, jota hengitämme, huokuu raakuutta
 ja vihamielisyyttä.

 Ihmiset ovat tulleet hämäränsokeiksi:
 he eivät tunne toisiansa.

 Yön kasvattamat varjot piirittävät meitä.
 Ne uhkaavat langeta päällemme
 ja tukahduttaa meidät.

 Nouse, aurinko!
 Lannista tuhoa uhkaava pimeyden mahti
 ja sen sokeat puolustajat.
 Pelasta meidät varjojen vallasta!

 Nouse, aurinko!
 Avaa sokeain silmät
 näkemään maailma kauniina,
 ihmeellisen kirkkautesi valaisemana.
 Herätä heidät havaitsemaan
 pyyteittensä raakuus ja rumuus.

 Sulata heidän jähmettyneet sielunsa
 vastaanottamaan ja omaksumaan ihmisyys!